Diari Oficial de la Generalitat Valenciana


Sumari del DOGV 8032, del 04-05-2017 (2017/3722)

RESOLUCIÓ de 25 d'abril de 2017, del president de l'Agència Valenciana del Turisme, per la qual es convoquen les ajudes a entitats locals per a l'any 2017 de l'Agència Valenciana del Turisme, dirigides a la millora i la competitivitat dels recursos i destinacions turístiques de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8032

Data del DOGV
:   04-05-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/3722


Data del document
:   25-04-2017

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * ajuda pública

RESOLUCIÓ de 25 d'abril de 2017, del president de l'Agència Valenciana del Turisme, per la qual es convoquen les ajudes a entitats locals per a l'any 2017 de l'Agència Valenciana del Turisme, dirigides a la millora i la competitivitat dels recursos i destinacions turístiques de la Comunitat Valenciana. [2017/3722]  
El turisme constitueix un sector estratègic de la Comunitat Valenciana, com ho demostra la seua aportació al producte interior brut regional, a la generació d'ocupació, i a la diversificació sectorial i a la cohesió territorial.  
En aquest sentit, les entitats locals de la Comunitat Valenciana realitzen des de fa anys esforços dirigits a modernitzar i diversificar l'oferta i incrementar la competitivitat dels seus respectius municipis com a destinacions turístiques.  
Per a contribuir a aconseguir aquests objectius i assegurar la competitivitat de la Comunitat Valenciana com a destinació turística de referència, la Generalitat, a través de l'Agència Valenciana del Turisme, incentiva el desenvolupament de programes tendents a potenciar la col·laboració amb les entitats locals des de la perspectiva del foment de la cooperació interadministrativa, i millora la competitivitat del sector i contribueix al desenvolupament sostenible i responsable de l'activitat turística en el territori.  
Amb aquesta finalitat, i responent als objectius i directrius establits en el Pla estratègic de subvencions 2017-2019 (Resolució de 21 de febrer de 2017, del secretari autonòmic de l'Agència Valenciana del Turisme, DOGV 27.03.2017), en l'annex i de la present resolució s'arrepleguen els programes d'actuació de l'Agència Valenciana del Turisme per a l'any 2017 dirigits a entitats locals de la Comunitat Valenciana, organismes autònoms i ens públics que en depenen. Cada programa inclou les actuacions a incentivar, i destaca l'impuls a aquelles que contribuïsquen a l'adequació, posada en valor, qualitat i sostenibilitat dels recursos turístics, la millora en senyalització turística local i la prestació de serveis turístics, així com l'organització i difusió d'esdeveniments i festes d'interès turístic com a vehicle de promoció de les destinacions turístiques de la Comunitat Valenciana.  
  
Aquestes ajudes es convoquen en virtut del Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al sector turístic de la Comunitat Valenciana.  
Complint el que disposa l'article 3.4 del Decret 147/2007, de 7 de setembre, del Consell, aquesta convocatòria ha sigut objecte d'informe previ a la Direcció General de Finançament i Fons Europeus de la Conselleria d'Hisenda i Model Econòmic, i es justifica la no-subjecció d'aquesta a la política de la competència de la Unió Europea.  
  
En exercici de les facultats assignades pel Decret 209/2004, de 8 d'octubre, del Consell, pel qual s'aprova el Reglament de l'Agència Valenciana del Turisme, i vista la proposta, de data 24 d'abril de 2017, de la directora de l'Agència Valenciana del Turisme, i de conformitat amb aquesta, resolc:  
  
Article 1. Objecte  
La present resolució té per objecte convocar les ajudes de l'Agència Valenciana del Turisme per a l'exercici 2017, destinades a entitats locals de la Comunitat Valenciana, organismes autònoms i ens públics que en depenen, que complisquen el que estableix l'article 2.1.d del Decret 4/2017, de 31 de març, i que desenvolupen projectes d'interès turístic i s'emmarquen en els programes que es detallen en l'annex i a aquesta resolució.  
  
Article 2. Marc normatiu  
1. Les ajudes convocades mitjançant la present resolució es concediran d'acord amb el que estableix el Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al sector turístic de la Comunitat Valenciana, publicat en el Diari Oficial de la Generalitat Valenciana número 8014, del dia 4 d'abril de 2017; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOCV 7464, 12.02.2015), així com el que es disposa en la Llei 38/2003, de 17 de novembre, general de subvencions (BOE 276, 18.11.2003), i el Reial decret 887/2006, de 21 de juliol, pel qual s'aprova el Reglament de la Llei general de subvencions (BOE 176, 25.07.2006) i en la resta de la normativa vigent aplicable.  
2. Les ajudes convocades a través de la present resolució són compatibles amb el mercat comú europeu, perquè no queden subjectes al que es disposa en l'article 107.1 del Tractat de funcionament de la Unió Europea, ja que no reuneixen tots els requisits acumulatius exigits per aquest article, atés que es tracta de programes d'ajudes els destinataris de les quals són entitats locals, organismes autònoms i ens públics de l'esfera local, i que el seu objectiu és recolzar les activitats no econòmiques desenvolupades per aquestes entitats en l'exercici de les funcions públiques i d'interès general que els són pròpies.  
  
Article 3. Línies pressupostàries  
1. La concessió de les ajudes previstes en la present convocatòria està condicionada a l'existència de crèdit adequat i suficient en el pressupost de l'Agència Valenciana del Turisme per a l'any 2017.  
2. Les línies de crèdit i l'import global màxim destinat a les ajudes previstes en la present convocatòria segons consta en la Llei de pressupostos de la Generalitat per a 2017 amb destinació a l'Agència Valenciana del Turisme són les següents:  
a) Per al programa 1: Inversió en adequació i millora dels serveis i recursos turístics: 1.876.000 euros amb càrrec a la línia pressupostària S0000913, «Adequació i millora de recursos i serveis turístics», del capítol VII. En els pressupostos de la Generalitat per a aquesta línia consta una consignació d'1.900.000 euros, de la qual s'han llevat 24.000 euros, import corresponent a l'anualitat 2016 d'un expedient de concessió d'ajuda bianual 2016-2017.  
b) Per al programa 2: Competitivitat de les destinacions turístiques: 1.700.000 euros amb càrrec a la línia S0000994, «Competitivitat de les destinacions turístiques», del capítol IV.  
Aquests imports inicialment destinats a cada programa podran veure's incrementats per una generació, una ampliació o una incorporació de crèdit en qualsevol moment anterior a la resolució de concessió i amb l'objecte d'atendre un major nombre de sol·licituds, mitjançant resolució del president de l'Agència Valenciana del Turisme, sense establir un nou termini de presentació de sol·licituds i no requerint-se una nova convocatòria, tal com estableix l'article 5.8 del Decret 4/2017, de 31 de març.  
  
Article 4. Beneficiaris i requisits bàsics dels projectes subvencionables  
  
1. Podran acollir-se als programes d'ajudes que s'arrepleguen en l'annex i d'aquesta resolució els ajuntaments i mancomunitats de la Comunitat Valenciana, organismes autònoms i ens públics que en depenen.  
2. Els projectes subvencionables estaran condicionats:  
a) Que les condicions per a ser beneficiari es mantinguen fins al moment del pagament de la subvenció.  
b) No podran accedir a la condició de beneficiari de les ajudes regulades en aquesta resolució aquells en els quals concórrega alguna de les circumstàncies previstes en els apartats 2 i 3 de l'article 13 de la Llei 38/2003, de 17 de novembre.  
c) Aquestes ajudes no són compatibles amb la col·laboració que articule l'Agència València del Turisme via línies nominatives de subvenció per al mateix objecte i beneficiari.  
d) No es preveuran ajudes per a projectes el cost subvencionable dels quals siga inferior al que es determine en l'annex i per a cada programa.  
e) Les actuacions que se subvencionen en el marc de la present convocatòria no podran haver-se iniciat amb anterioritat al dia 1 de gener de 2017.  
f) En cap cas l'import de la subvenció unit al d'altres possibles subvencions, ingressos o recursos per a la mateixa finalitat, procedents de qualsevol administració o ens públic o privat podrà superar el cost de l'activitat subvencionada.  
Amb caràcter extraordinari podrà preveure's la plurianualitat de l'ajuda el cost subvencionable de la qual siga superior a 50.000 euros, i quedarà condicionat l'import corresponent a la segona anualitat a l'existència de crèdit adequat i suficient en els pressupostos que l'Agència Valenciana del Turisme tinga consignats en 2018.  
  
Article 5. Sol·licituds d'ajuda, lloc i termini de presentació  
1. Els interessats hauran de presentar una instància de sol·licitud degudament emplenada, mitjançant el model que figura en l'annex II d'aquesta resolució, disponible igualment en l'adreça d'internet: http://www.gva.es/downloads/publicados/IN/25570\_BI.pdf.  
2. El termini de presentació de sol·licituds serà de vint dies naturals comptats des de l'endemà de la publicació de l'extracte d'aquesta resolució en el Diari Oficial de la Generalitat Valenciana.  
3. Les sol·licituds, junt amb la documentació detallada en l'article 6, es presentaran únicament per via telemàtica, a través de l'adreça d'internet:  
a) Per al programa 1: Inversió en adequació i millora dels serveis i recursos turístics:  
http://www.gva.es/va/inicio/procedimientos'id\_proc=2688>  
b) Per al programa 2: Competitivitat de les destinacions turístiques:  
Subprograma 2.1: Implantació i certificació de sistemes de qualitat en recursos i serveis turístics.  
http://www.gva.es/va/inicio/procedimientos'id\_proc=17468>  
Subprograma 2.2.: Impuls a la imatge de les destinacions turístiques de la Comunitat Valenciana  
http://www.gva.es/va/inicio/procedimientos'id\_proc=17139>  
Subprograma 2.3.: Suport a la prestació de serveis turístics  
http://www.gva.es/va/inicio/procedimientos'id\_proc=17595>  
4. La presentació de les sol·licituds fora del termini establit, la no utilització del model d'imprés normalitzat d'ús obligatori o la no presentació per via telemàtica, seran causes d'inadmisió de les sol·licituds d'ajuda.  
  
Article 6. Documentació que s'ha d'adjuntar a la instància de sol·licitud  
1. Amb caràcter general, totes les sol·licituds d'ajuda hauran d'anar acompanyades de la documentació següent:  
a) Declaració responsable, inclosa en el model de sol·licitud que figura com a annex II a aquesta resolució, disponible igualment en http://www.gva.es/downloads/publicados/in/25267\_BI.pdf, que contindrà el pronunciament exprés sobre les qüestions següents:  
Que el sol·licitant no està incurs en les prohibicions establides en l'article 13 de la Llei 38/2003, de 17 de novembre, i no és deutor de la Generalitat ni de qualssevol organismes o entitats d'aquesta, per reintegrament de subvencions, així com el compromís de mantenir aquestes condicions fins a la finalització del procediment.  
Que el sol·licitant es compromet al compliment de les obligacions dels beneficiaris de subvencions, establides en l'article 14 de la Llei 38/2003, de 17 de novembre, i les establides en el Decret 4/2017, de 31 de març.  
Compromís que seran a càrrec del sol·licitant la tramitació, obtenció de permisos i llicències, despeses, impostos de tota classe, així com, si escau, la realització de tots els tràmits de caràcter tècnic i de gestió del projecte que siguen necessaris per a la seua execució, d'acord amb la normativa aplicable.  
Compromís de notificar a l'Agència Valenciana del Turisme qualsevol modificació que es produïsca en l'actuació que s'ha de desenvolupar durant la tramitació de l'expedient de subvenció.  
Que l'òrgan competent de l'entitat sol·licitant ha aprovat l'actuació per a la qual se sol·licita la subvenció i el seu pressupost.  
Compromís de finançament de la part del pressupost no subvencionat i necessari per al desenvolupament de l'actuació.  
Sol·licitud o obtenció d'alguna altra ajuda d'ens públic o privat per al mateix projecte.  
Caràcter no compensable de l'IVA corresponent a l'actuació. L'IVA de l'actuació podrà formar part del cost subvencionable sempre que siga suportat efectivament pel beneficiari i no siga compensable o recuperable.  
b) Informe justificatiu de la necessitat i oportunitat de l'actuació tenint en compte criteris turístics, així com la seua adequació a l'objecte de la convocatòria, incloent-hi una memòria descriptiva de les actuacions que s'han de realitzar que haurà d'incloure els punts següents:  
Descripció detallada de l'actuació que s'ha de realitzar, així com informació suficient que permeta valorar els criteris relacionats amb l'interès turístic i grau de desenvolupament del projecte, establits per a cada programa i subprograma.  
Calendari d'actuació en el qual conste l'execució del projecte.  
Hauran de presentar croquis d'ubicació i plànol general de conjunt únicament per a les sol·licituds presentades per al programa 1: «Inversió en adequació i millora dels serveis i recursos turístics».  
Dossier fotogràfic de l'objecte, recurs o recursos sobre els quals s'actua.  
Quan escaiga, estudi d'impacte mediambiental.  
c) Pressupost de l'actuació que s'ha de realitzar amb desglossament detallat per partides de despesa. Haurà d'especificar detalladament el nombre i naturalesa dels elements que s'han d'instal·lar o adquirir i el seu preu unitari.  
Els imports de les partides que componen el pressupost hauran d'estar valorats a preus de mercat. Aquests imports podran ser revisats per a ajustar la seua valoració, d'acord amb el que estableix l'article 33 de la Llei 38/2003, de 17 de novembre.  
d) Qüestionari i documentació relatius als criteris de valoració, corresponent al programa per al qual se sol·licite ajuda, degudament emplenat, mitjançant el model que figura en l'annex II d'aquesta resolució, disponible igualment en l'adreça d'internet: http://www.gva.es/downloads/publicados/in/25249\_BI.pdf.  
e) Model de domiciliació bancària, segons imprés normalitzat disponible en http://www.gva.es/downloads/publicados/in/07232\_VA.pdf. En cas que el compte bancari designat estiga donat d'alta en l'Agència Valenciana del Turisme, confirmeu les dades d'aquest compte en l'imprés de declaració responsable esmentat en l'apartat a.  
f) Si l'actuació subvencionable és una de les especificades en el número 3, apartat 9 de l'annex i d'aquesta resolució per a «Inversió en oficines d'informació turística adherides a la Xarxa Tourist Info de la Comunitat Valenciana», haurà d'aportar certificat de propietat de l'immoble o títol habilitant.  
2. De conformitat amb el que estableix l'article 23.5 de la Llei 38/2003, de 17 de novembre, examinada la documentació aportada, si aquesta no reuneix els requisits exigits, es requerirà a l'interessat perquè en un termini improrrogable de 10 dies hàbils esmene la falta o adjunte els documents preceptius, amb indicació que si no ho fa així es considerarà que ha desistit de la seua sol·licitud, prèvia resolució que haurà de ser dictada en els termes previstos en l'article 21 de la Llei 39/2015, d'1 d'octubre.  
3. Així mateix, es podran requerir del sol·licitant qualssevol altres dades, documents i informes complementaris que resulten necessaris per a la resolució de l'expedient.  
  
Article 7. Criteris de valoració de sol·licituds  
Les ajudes es concediran en règim de concurrència competitiva, de conformitat amb els criteris de valoració que es detallen a continuació i mentre hi haja disponibilitat pressupostària adequada i suficient. La puntuació màxima que s'ha d'aconseguir per projecte és de 20 punts.  
1. Criteris generals de valoració de sol·licituds: es podrà obtindre una puntuació màxima de 10 punts.  
a) Nombre d'habitants. La puntuació d'aquest apartat serà com a màxim de 4 punts, distribuïts segons les franges de població següents:  
  
Municipis amb població fins a 1.000 habitants: 4 punts.  
Municipis amb població entre 1.001 i 3.000 habitants: 3 punts.  
Municipis amb població entre 3.001 i 10.000 habitants: 2 punts.  
Municipis amb població superior a 10.001 habitants: 1 punt.  
En el cas de mancomunitats, la dada es prendrà de la mitjana aritmètica de les poblacions dels municipis que les integren.  
La dada que s'ha de tindre en compte són les xifres de població oficials publicades per l'INE en l'última revisió del padró prèvia a la data de presentació de la sol·licitud.  
b) Existència d'oficines d'informació turística. La puntuació d'aquest apartat serà com a màxim d'1 punt i s'assignarà de la manera següent:  
En cas que el sol·licitant siga un municipi que tinga almenys una oficina d'informació turística integrada en la Xarxa Tourist Info de la Comunitat Valenciana: 1 punt.  
En cas que el sol·licitant siga una mancomunitat que tinga entre els seus mancomunats almenys dos municipis integrats en la Xarxa Tourist Info de la Comunitat Valenciana: 1 punt.  
c) Material de difusió. La puntuació d'aquest apartat serà com a màxim de 2 punts i s'assignaran de la manera següent:  
c) 1. Existència de material de difusió. S'assignarà de manera no acumulativa la màxima puntuació que corresponga entre les següents:  
Si existeix, editat per l'entitat sol·licitant, material de difusió d'informació turística específic i exclusiu de l'objecte sobre el qual es desenvolupa el projecte que s'ha de realitzar, incloent-hi pàgines web i llocs web: 1 punt.  
Si existeix, editat per l'entitat sol·licitant, material de difusió d'informació turística on figure l'objecte sobre el qual es desenvolupa el projecte que s'ha de realitzar, incloent-hi pàgines web i llocs web: 0,5 punts.  
c) 2. Utilització d'altres idiomes. Si en el material de difusió s'utilitzen altres idiomes diferents als oficials de la Comunitat Valenciana se li assignarà de forma no acumulativa la màxima puntuació que corresponga entre les següents:  
Utilització d'un idioma diferent als oficials a la Comunitat Valenciana: 0,5 punts.  
Utilització de dues o més idiomes diferents als oficials a la Comunitat Valenciana: 1 punt.  
d) Grau de protecció i reconeixement dels recursos; certificació d'excel·lència de què dispose el recurs i tindre declaració de festes d'interès turístic: la puntuació d'aquest apartat serà com a màxim de 2 punts. S'assignarà atenent els criteris establits en un dels subapartats següents en funció del programa al qual es presente la sol·licitud:   
  
d) 1. Per al programa 1, «Inversió en adequació i millora dels serveis i recursos turístics», es valorarà el grau de protecció del recurs sobre el qual s'actua. Se li assignarà la puntuació atenent els aspectes establits en un dels apartats següents i amb caràcter no acumulatiu, en funció de la tipologia del recurs sobre el qual s'actue:  
  
- Si el recurs té la consideració de bé d'interès cultural (BIC) o es troba situat dins dels límits d'un parc natural: 2 punts.  
  
- Si el recurs té la consideració de bé de rellevància local (BRL) o compta amb algun tipus de protecció dels previstos en la Llei 11/1994, d'espais naturals protegits de la Comunitat Valenciana: 1 punt.  
  
d) 2. Per al programa 2, «Competitivitat de les destinacions turístiques».  
d) 2.1. Subprograma 2.1, «Implantació i certificació de sistemes de qualitat en recursos i serveis turístics», es valorarà la certificació d'excel·lència del recurs sobre el qual s'actua. Se li assignarà de manera no acumulativa la màxima puntuació que corresponga entre les següents:  
  
- Que tinguen en vigor dos certificats (reconeguts per Qualitur Club) sempre que siguen d'àmbit diferent, és a dir, un certificat de qualitat (conforme a la norma ZGB 7018 o a la norma UNE 197001), un certificat en gestió ambiental (conforme a la norma ISO 14522 o Reglament EMAS) i un certificat en accessibilitat (conforme a la norma UNE 170001): 2 punts.  
- Que tinguen en vigor un únic certificat reconegut per Qualitur Club d'entre els esmentats anteriorment: 1 punt.  
d) 2.2. Subprograma 2.2. «Impuls a la imatge de les destinacions turístiques de la Comunitat Valenciana», es valorarà que el municipi sobre el qual es realitza l'actuació tinga declaració de festes d'interès turístic. Se li assignarà de manera no acumulativa la màxima puntuació que corresponga entre les següents:  
- Si el municipi compta amb una festa declarada d'interès turístic internacional: 2 punts.  
- Si el municipi compta amb una festa declarada d'interès turístic nacional: 1,5 punts.  
- Si el municipi sol·licitant compta amb una festa declarada d'interès turístic autonòmic: 1 punt.  
- Si el municipi sol·licitant compta amb una festa declarada d'interès turístic provincial: 0,5 punts.  
En cas que el sol·licitant siga una mancomunitat se li assignarà de manera no acumulativa la màxima puntuació que corresponga entre les següents:  
- Si la totalitat o part de l'actuació que s'ha de realitzar es desenvolupa en un municipi que compta amb una festa declarada d'interès turístic internacional: 2 punts.  
- Si la totalitat o part de l'actuació que s'ha de realitzar es desenvolupa en un municipi que compta amb una festa declarada d'interès turístic nacional: 1,5 punts.  
- Si la totalitat o part de l'actuació que s'ha de realitzar es desenvolupa en un municipi que compta amb una festa declarada d'interès turístic autonòmic: 1 punt.  
- Si la totalitat o part de l'actuació que s'ha de realitzar es desenvolupa en un municipi que compta amb una festa declarada d'interès turístic provincial: 0,5 punts.  
d) 2.3. Subprograma 2.3., «Suport a la prestació de serveis turístics», es valorarà el grau de protecció i la certificació d'excel·lència del recurs sobre el qual s'actua en funció de l'actuació subvencionable que es pretenga realitzar, atenent es que estableixen els subapartats d) 1. i d) 2.1.  
e) Adhesió al Codi ètic mundial del turisme de l'OMT o document equivalent que, en l'àmbit de la Comunitat Valenciana s'acredite a aquest efecte. Es podrà obtenir 1 punt, que s'assignarà de la manera següent:  
- Si el sol·licitant ha subscrit el Codi ètic del turisme valencià, document disponible en l'adreça d'internet www.turisme.gva.es: 1 punt.  
  
2. Criteris relacionats amb l'interès turístic i grau de desenvolupament del projecte presentat per a cada programa. Es podrà obtindre una puntuació màxima de 8 punts. Es valoraran en funció als criteris que s'arrepleguen en l'annex i de la present resolució per a cada programa.  
3. Criteris socials: La puntuació d'aquest apartat serà com a màxim de 2 punts i s'assignaran de la manera següent:  
a) Existència d'un pla de responsabilitat social corporativa: si el sol·licitant acredita que disposa d'un pla de responsabilitat social corporativa, que inclou mesures encaminades a la millora social, econòmica o ambiental en la seua organització i l'entorn sobre el qual actua: 1 punt.  
  
b) Aplicació de mesures d'integració i igualtat de gènere: si el sol·licitant acredita l'aplicació de mesures d'integració i igualtat de gènere: 1 punt.  
El sol·licitant haurà de reunir les condicions que donen dret a obtindre la puntuació corresponent a aquests criteris en la data de finalització del termini de presentació de sol·licituds.  
  
  
TAULA RESUM DELS CRITERIS   
DE VALORACIÓ DE LES SOL·LICITUDS TOTAL  
  
1. Criteris generals:  
 10 punts  
a) Nombre d'habitants  
b) Existència d'oficines d'informació turística  
c) Material de difusió  
d) Grau de protecció i reconeixement dels recursos; certificació d'excel·lència de què dispose el recurs i tindre declaració de festes d'interès turístic  
e) Adhesió al Codi ètic mundial del turisme de l'OMT o document equivalent 4 punts  
1 punt  
2 punts  
2 punts  
1 punt  
   
2. Criteris relacionats amb l'interès turístic i grau de desenvolupament del projecte presentat per a cada programa dels que figuren en l'annex i a aquesta resolució. 8 punts  
1. Criteris socials:  
a) Existència d'un pla de responsabilitat social corporativa  
b) Aplicació de mesures d'integració i igualtat de gènere 2 punts  
1 punt  
1 punt  
  
TOTAL PUNTUACIÓ 20 punts  
  
  
  
Article 8. Tramitació de sol·licituds  
1. L'òrgan instructor de les ajudes acollides a la present resolució serà el Servei de Planificació i Estratègia Turística de l'Àrea de Competitivitat Turística.  
2. Una vegada avaluades i informades les sol·licituds per l'òrgan instructor d'acord amb els criteris establits, aquestes es traslladaran a la Comissió d'Avaluació d'Ajudes que, després de l'anàlisi del procediment seguit, determinarà l'import de les ajudes d'acord amb la consignació pressupostària que s'establisca per a cada programa.  
  
Serà requisit imprescindible per a optar a les presents ajudes haver obtingut una puntuació mínima de 8 punts, dels quals, almenys 4 hauran de correspondre als criteris relacionats amb l'interès turístic i grau de desenvolupament del projecte establits en cada programa. Les sol·licituds que l'incomplisquen s'informaran denegades.  
3. Les sol·licituds que complisquen aquest requisit s'ordenaran de major a menor puntuació. Establit aquest ordre s'aplicarà el percentatge d'ajuda que corresponga segons cada programa.  
4. En cas que efectuades les operacions descrites el crèdit pressupostari siga insuficient per a atendre totes les sol·licituds que figuren en l'ordre de prelació i es produeix la circumstància que l'últim sol·licitant que obtinga subvenció haja obtingut la mateixa puntuació que els immediatament següents en aquest ordre, tindran preferència en l'adjudicació aquells sol·licitants que hagen obtingut major puntuació en la valoració dels criteris específics. Si persisteix l'empat, el percentatge de subvenció que s'ha d'aplicar s'ajustarà, disminuint-lo el mínim imprescindible, a fi de concedir ajuda a tots els sol·licitants que hagen obtingut una puntuació igual o superior que els sol·licitants empatats.  
  
5. La Comissió d'Avaluació d'Ajudes, a través de la persona titular de la direcció de la Agència Valenciana del Turisme, elevarà una proposta de concessió o denegació d'ajudes al president de l'Agència Valenciana del Turisme, que resoldrà sobre aquestes.  
6. La Comissió d'Avaluació d'Ajudes tindrà la composició següent:  
  
a) Presidència: exercirà la presidència la persona que tinga la direcció de l'Àrea de Competitivitat Turística.  
b) Vocals: Exerciran de vocals les persones que tinguen:  
La direcció del Servei de Planificació i Estratègia Turística.  
La direcció de la Unitat de Competitivitat, que exercirà així mateix la Secretaria de la Comissió d'Avaluació.  
La direcció del Servei de Màrqueting en Línia i Publicitat.  
La direcció del Servei de Programació i Gestió Econòmica.  
La direcció del Servei Jurídic i de Contractació.  
En cas de vacant, absència o malaltia dels membres de la Comissió, aquests podran ser substituïts per uns altres, designats pels titulars d'entre el personal tècnic dels seus respectius departaments.  
Per raó dels projectes i actuacions que s'han d'avaluar, es podrà comptar amb tècnics especialistes i assessors en la matèria corresponent, els quals tindran veu, però no vot, en l'esmentada comissió.  
  
Article 9. Resolució de concessió o denegació d'ajudes  
1. Al president de l'Agència Valenciana del Turisme li competeix resoldre el procediment de concessió d'ajudes.  
2. Les resolucions de concessió fixaran expressament la quantia i incorporaran, si escau, les condicions i obligacions que afecten al desenvolupament del projecte o activitat.  
3. En cas que la resolució procedent siga denegatòria, haurà de detallar-se el motiu o motius que la determinen.  
4. Tant les propostes de resolució com les resolucions es notificaran als interessats en els termes previstos en els articles 40 i següents de la Llei 39/2015, d'1 d'octubre.  
5. Quan l'elevat nombre d'interessats així ho aconselle, la notificació podrà ser substituïda per la publicació en el Diari Oficial de la Generalitat Valenciana, de conformitat amb el que estableix l'article 45 de l'esmentada Llei 39/2015, d'1 d'octubre.  
6. D'acord amb el que estableix l'article 25.4 de la Llei 38/2003, de 17 de novembre, el termini màxim per a resoldre i notificar la resolució serà de sis mesos des de la publicació de la convocatòria en el Diari Oficial de la Generalitat Valenciana. Aquest termini podrà suspendre's per qualsevol de les causes previstes en l'article 22 i 25.2 de la Llei 39/2015, d'1 d'octubre. Transcorregut aquest termini sense haver-se notificat la resolució als interessats, podrà considerar-se desestimada la sol·licitud de concessió d'ajuda en els termes previstos en l'article 25.5 de la Llei 38/2003, de 17 de novembre.  
7. Les resolucions a què es refereixen els paràgrafs anteriors esgoten la via administrativa, i contra aquestes podrà interposar-se un recurs contenciós administratiu davant dels jutjats contenciosos administratius de València en el termini de dos mesos a comptar de l'endemà de la notificació de la resolució corresponent. No obstant això, i amb caràcter potestatiu, podrà interposar-se un recurs de reposició davant de l'òrgan que va dictar l'acte en el termini d'un mes a comptar de l'endemà de la notificació de la resolució corresponent.  
  
Article 10. Obligacions dels beneficiaris  
1. Complir totes les obligacions que s'estableixen en la Llei 38/2003, de 17 de novembre, i entre aquestes les assenyalades en els articles 13 i 14 d'aquesta llei, en el Decret 4/2017, de 31 de març, així com en qualsevol altra disposició en vigor, aplicable a aquestes ajudes.  
2. Respectar la normativa mediambiental vigent, de manera que s'assegure el desenvolupament dels objectius del projecte subvencionat dins d'un marc de desenvolupament sostenible i del foment a la protecció i millora del medi ambient, tal com s'arreplega en l'article 11 del Tractat de funcionament de la Unió Europea. Especialment, el projecte objecte d'ajuda haurà de sotmetre's al procediment d'avaluació d'impacte ambiental (AIA) en els supòsits arreplegats en la Llei 21/2013, de 9 de desembre, d'avaluació ambiental (BOE 296 d'11.12.2013), i en el Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març, d'impacte ambiental de la Comunitat Valenciana (DOCV 1412, 30.10.1990). Així mateix haurà de complir, si escau, les obligacions establides en la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana (DOCV 7329, 31.07.2014).  
  
3. Conservar els documents originals justificatius relacionats amb els projectes subvencionats o còpies certificades conformes amb els originals mentre puguen ser objecte de les actuacions de comprovació i control, en algun dels suports següents:  
Fotocòpies de documents originals.  
Microfitxes de documents originals.  
Versions electròniques de documents originals.  
Documents que només existisquen en versió electrònica.  
4. L'incompliment de qualsevol d'aquestes obligacions podrà donar lloc a la pèrdua del dret al cobrament i, si escau, al reintegrament de les ajudes percebudes i a l'exigència de l'interès de demora des del moment del pagament de la subvenció.  
  
Article 11. Publicitat de les ajudes  
1. L'Agència Valenciana del Turisme remetrà a la base de dades nacional de subvencions, que opera com a sistema nacional de publicitat de subvencions, la informació sobre les subvencions concedides amb indicació de la convocatòria, el programa i crèdit pressupostari al qual s'imputen, beneficiari, quantitat concedida i objectiu o finalitat de la subvenció, amb expressió dels diferents programes o projectes subvencionats.  
2. L'Agència Valenciana del Turisme publicarà en la seua pàgina web, així com a través del Portal de Transparència de la Generalitat, informació de les subvencions concedides amb indicació del seu import, objectiu o finalitat i persones o entitats beneficiàries.  
3. El beneficiari haurà de donar l'adequada publicitat al caràcter públic del finançament de l'actuació subvencionada, per la qual cosa en totes les actuacions que resulten beneficiàries de les ajudes convocades mitjançant la present resolució, haurà de figurar el distintiu en què es faça constar que el projecte ha comptat amb la col·laboració de l'Agència Valenciana del Turisme, disponible en l'adreça d'internet: http://www.turisme.gva.es/opencms/opencms/turisme/es/contents/subvencion/distintivos.html Per al «Programa d'inversió en adequació i millora dels recursos turístics», s'instal·larà una placa en el lloc o element objecte de l'actuació en la qual conste aquest distintiu.  
  
Article 12. Justificació de despeses  
1. La justificació de l'actuació objecte d'ajuda haurà de realitzar-se d'acord amb el projecte subvencionat i en els termes fixats en el respectiu programa o subprograma i en la corresponent resolució de concessió de l'ajuda.  
La justificació s'efectuarà mitjançant la presentació de la documentació que a continuació es detalla:  
a) Memòria final del projecte executat amb una descripció detallada de les activitats que s'hagen realitzat. La memòria haurà de contindre tota la informació necessària per a justificar satisfactòriament el compliment de les condicions imposades en el Decret 4/2017, de 31 de març, en la present convocatòria i en la resolució de concessió. Així mateix haurà d'incloure justificació gràfica de l'actuació que acredite que aquesta s'ha realitzat de conformitat amb les especificacions i condicions establides en la resolució de concessió de l'ajuda.  
  
b) Factures originals en format paper o electrònic justificatives de la despesa realitzada o còpia compulsada d'aquestes. Aquestes factures hauran d'ajustar-se a l'actuació subvencionada i al pressupost aportat en la sol·licitud d'ajuda. Així mateix, hauran de complir els requisits establits en l'article 6 del Reial decret 1619/2012, de 30 de novembre, pel qual s'aprova el reglament que regula les obligacions de facturació (BOE 289, d'1.12.2012), especialment el que preceptua l'article 6.1.f, que estableix que les factures hauran d'incloure el desglossament dels preus unitaris de les operacions.  
c) Certificat expedit pel secretari o interventor de l'entitat beneficiària, mitjançant l'imprès que figura en l'annex II d'aquesta resolució i disponible en l'adreça d'internet http://www.gva.es/downloads/publicados/in/25770\_bi.pdf, que acredite el compliment de les condicions imposades en la resolució de concessió i en el qual conste una relació classificada de les despeses de l'activitat, amb identificació del proveïdor i del document, el seu import, data d'emissió, així com de l'acte o acord de reconeixement de l'obligació de pagament per l'òrgan competent de les factures aportades per a la justificació de les esmentades despeses, amb indicació de l'aplicació econòmica del pressupost municipal en la qual s'ha contret la despesa.  
Així mateix, mitjançant aquest certificat s'acreditarà que en la contractació de l'actuació objecte de l'ajuda s'han seguit els procediments establits en la normativa aplicable en matèria de contractació pública (RD legislatiu 3/2011, de 14 de novembre, pel qual s'aprova el text refós de la Llei de contractes del sector públic, i RD 817/2009, de 8 de maig).  
d) Si l'execució del projecte la realitza la mateixa entitat beneficiària: certificació del secretari o interventor, en què es detallen les persones, mesos i cost a càrrec de l'entitat, amb indicació del percentatge que resulta imputable al desenvolupament de l'actuació objecte de l'ajuda, així com còpies compulsades de les nòmines corresponents.  
e) Declaració responsable sobre l'obtenció d'alguna altra ajuda d'ens públic o privat per a la mateixa actuació, en cas que s'haja produït variació respecte a la declaració aportada amb la sol·licitud, amb indicació de l'organisme concedent i l'import de l'ajuda.  
  
f) Material gràfic en el qual figure el distintiu en el qual es fa constar que el projecte ha comptat amb la col·laboració de l'Agència Valenciana del Turisme tal com estableix l'article 11.3 d'aquesta resolució.  
  
g) Qualsevol altra documentació exigida per l'Agència Valenciana del Turisme que es considere necessària per a verificar el grau d'execució efectiva de les actuacions subvencionades, i la seua adequació a la finalitat per a la qual es va concedir la subvenció.  
2. A més de la documentació esmentada en els apartats anteriors, si l'actuació subvencionable és una de les especificades en el subprograma 2.1: «Implantació i certificació de sistemes de qualitat en recursos i serveis turístics» haurà de presentar:  
a) Certificat atorgat per una entitat oficialment acreditada per ENAC per al subsector d'activitat en qüestió o per l'entitat nacional d'acreditació equivalent d'un país membre de la Unió Europea.  
b) Evidència de la inclusió i difusió del logo Qualitur, prèvia sol·licitud a l'Agència Valenciana del Turisme.  
  
3. La justificació de l'ajuda s'efectuarà en el termini que s'establisca en la resolució de concessió, que en cap cas serà posterior al 29 de desembre de 2017.  
4. A l'efecte de justificació es considerarà que la despesa subvencionable s'ha realitzat si s'ha aconseguit la fase comptable «O» en el pressupost de l'entitat beneficiària, encara que no haja sigut efectivament pagat amb anterioritat a la finalització del període de justificació.  
5. Quant a la forma d'acreditar el requisit d'estar al corrent en la rendició de comptes anuals davant de la Sindicatura de Comptes, establit en l'article 12.3 del Decret 4/2017, de 31 de març, serà aplicable el que estableix l'Acord de 21 de maig de 2015, del Consell de la Sindicatura de Comptes, relatiu a l'aprovació d'uns criteris interpretatius de l'article 199.4 i 5 de la Llei 8/2010, de 23 de juny, de règim local de la Comunitat Valenciana, tal com ha sigut redactat per la Llei 7/2014, de 22 de desembre (DOCV 7548, 15.06.2015) o acord o disposició que el substituïsca.  
  
Article 13. Pagament de les ajudes, pèrdua dret al cobrament i reintegrament de l'ajuda concedida  
1. L'Agència Valenciana del Turisme procedirà al pagament de l'ajuda una vegada el beneficiari haja executat el projecte o actuació i sempre que haja complit les obligacions exigibles.  
2. En cas que l'import del cost subvencionable justificat de manera conforme siga inferior al cost subvencionable establit en la resolució de concessió, l'import de l'ajuda que s'ha de lliurar disminuirà en idèntica proporció, i donarà lloc a la pèrdua parcial del dret al cobrament de l'ajuda concedida.  
3. En cas que el cost subvencionable justificat de manera conforme siga inferior a l'import mínim establit en cada programa o subprograma dels previstos en l'annex i d'aquesta resolució perquè l'actuació siga subvencionable, es produirà la pèrdua total del dret al cobrament de la subvenció concedida.  
4. L'alteració d'algunes de les característiques del projecte o activitat aprovats, l'incompliment de condicions i terminis establits en la resolució de concessió, la nul·la execució o execució parcial de la inversió, la falta o incompleta justificació de despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que, en el seu conjunt, excedisquen l'import del cost subvencionable de l'actuació, així com la concurrència de qualsevol altra causa de les previstes en l'article 37 de la Llei 38/2003, de 17 de novembre, en cas de no haver-se efectuat encara el pagament de l'ajuda, donarà lloc a la pèrdua del dret al cobrament, total o parcial, de l'ajuda.  
5. L'incompliment pel beneficiari de qualsevol dels requisits, condicions i altres circumstàncies que van donar lloc a l'atorgament de l'ajuda, la variació de la finalitat de la inversió o actuació o la falta de justificació de la realització del projecte, així com la concurrència de qualsevol altra causa de les previstes en l'article 37 de la Llei 38/2003, de 17 de novembre, donarà lloc al reintegrament de les quantitats percebudes i l'exigència de l'interès de demora corresponent des del moment del pagament de l'ajuda fins a la data en què s'acorde la procedència del reintegrament.  
6. El procediment per a declarar la procedència del reintegrament (o, si escau, de la pèrdua del dret al cobrament) es regirà pel que estableix la Llei 39/2015, d'1 d'octubre, sense perjudici de les especialitats establides en la Llei 1/2015, de 6 de febrer; en la Llei 38/2003, de 17 de novembre, i en el reglament d'aquesta aprovat per Reial decret 887/2006, de 21 de juliol.  
  
Article 14. Control i inspecció  
1. L'Agència Valenciana del Turisme podrà, en tot moment, efectuar totes les actuacions de comprovació administrativa, material, de verificació de la inversió o realització de l'actuació objecte d'ajuda que considere necessàries.  
2. El beneficiari i els tercers relacionats amb l'objecte de l'ajuda o la seua justificació estaran així mateix obligats a sotmetre's a les actuacions de comprovació i de control financer dels òrgans de fiscalització de la Generalitat en relació amb les ajudes concedides.  
3. La comprovació material de l'efectiva realització de l'activitat subvencionada o del compliment de la finalitat es realitzarà mitjançant el corresponent pla de control que desenvolupe l'Agència Valenciana del Turisme, en el qual s'indicarà si l'obligació de comprovació arriba a la totalitat de les ajudes o bé a una mostra de les concedides i, en aquest últim cas, la seua forma de selecció.  
  
Article 15. Facultat per a dictar instruccions  
Es faculta la persona titular de direcció de l'Agència Valenciana del Turisme per a dictar les disposicions i adoptar les mesures que considere oportunes per al desenvolupament i aplicació del que es disposa en la present resolució.  
Contra la present resolució, que posa fi a la via administrativa, podrà interposar-se un recurs contenciós administratiu davant dels jutjats contenciosos administratius de València dins del termini de dos mesos comptats des de l'endemà de ser publicada i, potestativament, podrà interposar-se un recurs de reposició davant del president de l'Agència Valenciana del Turisme en el termini d'un mes a comptar de l'endemà de ser publicada; tot això de conformitat amb el que estableixen els articles 112, 123 i 124 de la Llei 39/2015, d'1 d'octubre, de procediment administratiu comú de les administracions públiques, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 25 d'abril de 2017.- El president de l'Agència Valenciana del Turisme: Francesc Colomer Sánchez.  
  
  
  
ANNEX I  
  
PROGRAMA 1: INVERSIÓ EN ADEQUACIÓ I MILLORA DELS SERVEIS I RECURSOS TURÍSTICS  
Consignació: 1.876.000 euros; línia pressupostària S0000913; capítol VII.  
  
1. OBJECTE: Suport al finançament de projectes d'inversió que tinguen com a objecte la millora competitiva de les destinacions turístiques de la Comunitat Valenciana a través de la modernització i posada en valor dels seus recursos.  
  
2. BENEFICIARIS: Els establits en l'article 4.1 de la present resolució.  
  
3. ACTUACIONS SUBVENCIONABLES:  
Cada sol·licitant podrà presentar una sol·licitud per a una única actuació, entre els projectes d'inversió que es detallen a continuació:  
1. Inversió en equipament i adequació d'espais d'ús turístic del litoral o de l'interior de la Comunitat Valenciana, zones recreatives, paisatgístiques i naturals d'interès turístic, i es podrà incloure la senyalització i/o interpretació d'aquest.  
2. Creació de productes turístics; s'entén per tal actuació la de posar en valor turístic un recurs que, en el seu estat actual, no siga susceptible d'ús per la demanda turística. Els productes turístics podran estar basats en recursos naturals, com a senderes guiades, senderes ecoturístiques, observatoris d'avifauna, o culturals, com ara rutes per a promoure la interpretació del patrimoni, desenvolupament del producte turístic industrial o itineraris temàtics, i es podrà incloure la senyalització indicativa, direccional i/o la interpretació turística d'aquests, aquesta interpretació serà en els termes que s'especifiquen en el número següent.  
  
3. Interpretació turística dels recursos mitjançant la instal·lació in situ de panells o cartells explicatius, plaques amb codis QR, material audiovisual i multimèdia, pantalles tàctils, audioguies, utilització de sistemes basats en les noves tecnologies de la informació i comunicació, tals com dispositius tauletes multimèdia amb finalitat de suport de guies i informació sobre el recurs, dispositius GPS per a senyalització i localització de recursos, o realització d'itineraris, aplicacions per a telefonia mòbil la finalitat de la qual siga l'accés a la informació sobre recursos turístics. Els diferents suports proposats podran ampliar el seu contingut amb informació de la destinació en la qual es troba situat el recurs objecte de l'ajuda, i es podrà incloure la senyalització indicativa i/o direccional.  
4. Senyalització indicativa i/o direccional dels recursos turístics del municipi. La senyalització podrà comprendre un sol recurs o integrar diversos recursos del municipi en un únic projecte.  
5. Millora de l'accessibilitat als recursos turístics mitjançant l'eliminació de barreres. Adequació de les condicions d'ús turístic dels recursos per persones amb discapacitat mitjançant equipaments específicament dissenyats per al seu ús per aquest col·lectiu, tals com instal·lació de rampes, plataformes elevadores, eliminació d'obstacles, equipament multimèdia específic, maquetes i models a escala, sistemes interpretatius adaptats per a discapacitats sensorials, etc.  
6. Actuacions que comporten una millora en el nucli urbà, així com la recuperació d'espais públics de les poblacions i el seu entorn, sempre que en la zona d'intervenció estiguen situats recursos turístics que siguen visitables.  
7. Habilitació o adequació d'espais dissuasius d'estacionament i altres projectes que milloren la mobilitat en l'espai turístic i que faciliten l'accés al gaudi de recursos turístics.  
8. Compra de maquinària per a la neteja de les platges. Es consideraran els conceptes següents:  
a) Màquines remolcades que operen en una sola passada sobre una amplada de banda superior a 1,70 metres. Les màquines remolcades han de poder utilitzar-se tant en zona humida com en zona seca de la platja.  
b) Unitats tractores preparades per a ambients marins de 120 CV de potència mínima i amb tracció a les quatre rodes capaç d'arrossegar en la superfície de l'arena les màquines remolcades.  
L'adquisició d'aquesta maquinària i el seu ús haurà de ser per al manteniment i neteja de les platges del municipi que sol·licita l'actuació.  
9. Inversions en oficines d'informació turística adherides a la Xarxa Tourist Info de la Comunitat Valenciana que tinguen com a objecte la millora dels serveis al turista en destinació a través de l'adequació, renovació o modernització de les seues instal·lacions entre les quals es detallen a continuació:  
a) Inversió en obres d'adequació, rehabilitació, renovació, ampliació o reformes en general dels immobles que alberguen les oficines Tourist Info, sempre que aquestes actuacions redunden de forma directa i perceptible en la millora de la imatge, en l'eficiència energètica de l'oficina, la funcionalitat dels espais destinats a la prestació directa dels serveis d'informació turística i recepció al visitant, i es podran incloure accions de millora en la senyalització direccional de l'oficina en el nucli urbà i/o accions de millora de la imatge exterior i zona d'accés a les dependències.  
b) Inversió en equipament de mobiliari, lluminàries i altres elements decoratius en actuacions integrals que suposen una renovació completa de la imatge de tota la instal·lació o d'una part ben definida d'aquesta, tals com mostradors amb casellers interiors, expositors de fullets, vitrines per a productes típics, taules de treball, punts d'autoconsulta, mobles de magatzematge, prestatgeries, elements de cadiratge i, en general, mobles per a equipar els llocs de treball, espais expositius i zones de recepció del visitant.  
c) Inversió en obres que redunden en la millora de la mobilitat i accessibilitat mitjançant l'eliminació de barreres i adequació de l'ús per part de persones amb discapacitat, tals com rampes, plataformes elevadores, portes automàtiques o eliminació d'obstacles, entre d'altres.  
  
A l'efecte de la present convocatòria s'entén per recurs turístic tot bé, valor, element o manifestació de la realitat física, geogràfica, natural, cultural, històrica, social o econòmica que siga susceptible de generar fluxos o corrents turístics.  
  
4. COSTOS SUBVENCIONABLES I INTENSITAT DE LES AJUDES  
1. Formaran part del cost subvencionable les despeses que corresponguen de manera indubtable al desenvolupament i execució de les actuacions proposades, a partir de la data assenyalada en l'article 4.2.e d'aquesta resolució de convocatòria d'ajudes. El cost subvencionable resultarà de la suma dels imports de les partides del projecte que, d'acord amb el que es disposa en la present resolució, puguen ser objecte d'ajuda.  
L'IVA de l'actuació podrà formar part del cost subvencionable, sempre que siga suportat efectivament pel beneficiari i no siga compensable o recuperable.  
2. No resultaran subvencionables:  
a) Les actuacions que no tinguen com a finalitat principal i directa l'adequació, millora, o adaptació turística de recursos.  
b) Els projectes destinats a poliesportius, centres culturals o altres anàlegs que, encara que milloren les infraestructures del municipi, manquen d'una adscripció finalista principal i directa de creació o posada en valor d'un recurs turístic.  
c) Els treballs o estudis previs a la redacció del projecte, tals com tasques de camp, georeferenciació, anàlisi i inventari de recursos turístics o uns altres de naturalesa anàloga.  
d) Les actuacions que suposen la creació, millora o reforma d'establiments d'allotjament o restauració, encara que siguen de titularitat municipal.  
e) L'adquisició de maquinària (camions, vehicles de càrrega tot terreny autopropulsats, com ara dúmpers, retroexcavadores, etc.) destinada a un altre tipus de neteja diferent de la prevista en el número 3, apartat 8 d'aquest annex.  
3. La quantia de la subvenció, sense perjudici del que estableix l'article 8.4 de la present resolució per al cas que es produïsquen empats en l'ordre de prelació que s'establisca, serà la quantitat que resulte d'aplicar sobre el cost subvencionable el percentatge de subvenció que corresponga segons el barem que s'estableix a continuació, considerant el nombre d'habitants dels municipis, les xifres de població oficials publicades per l'INE en l'última revisió del padró prèvia a la data de presentació de la sol·licitud:  
En municipis de fins a 1.000 habitants, es concedirà entre un 65 % i un 70 % del cost subvencionable.  
En municipis entre 1.001 i 5.000 habitants, es concedirà entre un 60 % i un 65 % del cost subvencionable.  
En municipis entre 5.001 i 20.000 habitants, es concedirà entre un 55 % i un 60 % del cost subvencionable.  
En municipis de més de 20.000 habitants, es concedirà un 45 % i un 50 % del cost subvencionable.  
En el cas de mancomunitats, la dada es prendrà de la mitjana aritmètica de les poblacions dels municipis que les integren.  
1. L'import de la subvenció no superarà els 40.000 euros per beneficiari.  
2. No es preveuran ajudes per a projectes el cost subvencionable dels quals siga inferior a 3.000 euros.  
  
5. CRITERIS RELACIONATS AMB L'INTERÈS TURÍSTIC I GRAU DE DESENVOLUPAMENT DEL PROJECTE  
La puntuació d'aquest criteri serà la que resulte de la valoració dels aspectes que s'assenyalen a continuació per a cadascun dels tipus d'actuació. Se li assignarà una puntuació màxima de 8 punts.  
1. Per a les actuacions subvencionables recollides en el número 3, apartats 1, 2, 3 i 4 d'aquest programa, «Inversió en equipament i adequació d'espais d'ús turístic del litoral o de l'interior de la Comunitat Valenciana», «Creació de productes turístics», «Interpretació turística dels recursos in situ» i «Senyalització indicativa i/o direccional dels recursos turístics del municipi», els aspectes a valorar seran els que s'especifiquen a continuació:  
a) Qualitat tècnica, viabilitat econòmica i aplicabilitat del projecte: 1 punt.  
b) Caràcter innovador del projecte: 0,5 punts.  
c) Inclusió de noves tecnologies: fins a 1 punt.  
d) Grau de singularitat del projecte o actuació a la Comunitat Valenciana: 0,5 punts.  
e) Contribució a la sostenibilitat del mitjà: 1 punt.  
f) Impacte sobre el municipi o l'entorn: 1 punt.  
g) Caràcter integral del projecte: 1 punt.  
h) Repercussió del projecte o actuació sobre segments específics de demanda (turisme accessible, familiar, sènior o d'altres): 1 punt.  
i) Que el projecte incloga l'eliminació de barreres arquitectòniques per a facilitar l'accés al recurs a persones amb mobilitat restringida: 0,5 punts.  
j) Que incloga la introducció d'elements interpretatius del recurs destinats a persones amb discapacitat, tals com maquetes, models a escala i similars: 0,5 punts.  
2. Per a les actuacions subvencionables recollides en el número 3, apartat 5 d'aquest programa, «Millora de l'accessibilitat als recursos turístics mitjançant l'eliminació de barreres», els aspectes que s'han de valorar seran els que s'especifiquen a continuació:  
a) Qualitat tècnica, viabilitat econòmica i aplicabilitat del projecte: 1 punt.  
b) Caràcter innovador del projecte: 0,5 punts.  
c) Repercussió del projecte o actuació sobre segments específics de demanda (turisme accessible, familiar, sènior o d'altres): 2 punts.  
d) Que el projecte consistisca en l'eliminació de barreres arquitectòniques per a facilitar l'accés al recurs a persones amb mobilitat restringida: 2 punts.  
e) Que incloga la introducció d'elements interpretatius del recurs destinats a persones amb discapacitat, tals com maquetes, models a escala i similars: 2,5 punts.  
3. Per a les actuacions subvencionables recollides en el número 3, apartat 6 i 7 d'aquest programa, «Actuacions que comporten una millora en el nucli urbà de les poblacions així com la recuperació d'espais públic de les poblacions i el seu entorn», i «Habilitació o adequació d'espais dissuassius d'estacionament i altres projectes que milloren la mobilitat en l'espai turístic i faciliten l'accés al gaudi de recursos turístics», els aspectes que s'han de valorar seran els que s'especifiquen a continuació:  
a) Qualitat tècnica, viabilitat econòmica i aplicabilitat del projecte: 1 punt.  
b) Importància dels recursos turístics situats en la zona d'intervenció: 1 punt.  
c) Nombre d'assistents o visitants que capta l'activitat subvencionada o els recursos sobre els quals actua: 1 punt.  
d) Caràcter innovador del projecte o actuació: 0,5 punts.  
e) Contribució a la sostenibilitat del medi: 1,5 punts.  
f) Impacte sobre el municipi o l'entorn: 1 punt.  
g) Caràcter integral del projecte: 1 punt.  
h) Que el projecte incloga l'eliminació de barreres arquitectòniques per a facilitar l'accés al recurs a persones amb mobilitat restringida: fins a 0,5 punts.  
i) Que incloga la introducció d'elements interpretatius del recurs destinats a persones amb discapacitat, tals com maquetes, models a escala i similars: fins a 0,5 punts.  
4. Per a les actuacions subvencionables recollides en el número 3, apartat 8 d'aquest programa, «Compra de maquinària per a neteja de platges», els aspectes que s'han de valorar seran els que s'especifiquen a continuació:  
a) Qualitat tècnica, viabilitat econòmica i aplicabilitat del projecte: 1,5 punts.  
b) Contribució a la sostenibilitat del medi: 1,5 punts.  
c) Contribució a la desestacionalització de l'activitat turística: 1,5 punts.  
d) Períodes d'utilització de la maquinària: 2 punts.  
e) Programa de manteniment dels equips mecànics de neteja: 1,5 punts.  
5. Per a les actuacions subvencionables recollides en el número 3, apartat 9 d'aquest programa, «Adequació i millora de les instal·lacions de la xarxa Tourist Info de la Comunitat Valenciana», els aspectes que s'han de valorar seran els que s'especifiquen a continuació:  
a) Qualitat tècnica, viabilitat econòmica i aplicabilitat del projecte: 1 punt.  
b) Adequació, integració i coherència del projecte amb la imatge general dels serveis d'informació turística de la Xarxa Tourist Info: 2 punts.  
c) Repercussió directa i perceptible de les actuacions en l'ampliació, millora o funcionalitat dels espais de l'oficina: 2 punts.  
d) Impacte sobre el municipi o l'entorn: 1 punt.  
e) Caràcter innovador del projecte: 0,5 punts.  
f) Grau de singularitat del projecte o actuació a la Comunitat Valenciana: 0,5 punts.  
g) Que el projecte incloga l'eliminació de barreres arquitectòniques per a facilitar l'accés al recurs a persones amb mobilitat restringida: fins a 0,5 punts.  
h) Que incloga la introducció d'elements interpretatius del recurs, especialment destinats a persones discapacitades, tals com maquetes, models a escala i similars: fins a 0,5 punts.  
  
PROGRAMA 2: COMPETITIVITAT DE LES DESTINACIONS TURÍSTIQUES  
Consignació: 1.700.000 euros; línia pressupostària S0000994; capítol IV.  
1. OBJECTE: Suport a les actuacions que milloren la competitivitat de les destinacions destacant aquelles que contribuïsquen a la qualitat i sostenibilitat dels seus recursos turístics, la prestació de serveis turístics, així com l'organització i difusió d'esdeveniments i festes d'interès turístic com a vehicle de promoció de les destinacions turístiques de la Comunitat Valenciana.  
  
2. BENEFICIARIS: Els establits en l'article 4.1 de la present resolució.  
Cada sol·licitant podrà presentar una única sol·licitud per a cada un dels tres subprogrames que es detallen a continuació:  
  
SUBPROGRAMA 2.1: IMPLANTACIÓ I CERTIFICACIÓ DE SISTEMES DE QUALITAT EN RECURSOS I SERVEIS TURÍSTICS  
  
ACTUACIONS SUBVENCIONABLES  
  
Formaran part del cost subvencionable les despeses que corresponguen a l'obtenció per primera vegada d'un certificat, o si escau la renovació d'aquest, en les platges del litoral i oficines d'informació de la Xarxa Tourist Info de la Comunitat Valenciana.  
Els certificats reconeguts ho seran de conformitat amb les següents normes:  
En gestió de la qualitat:  
UNE-EN HWC 9876:2015 Sistemes de gestió de la qualitat. Requisits (CNK 5091:2015).  
UNE-ISO 14718:2015 Oficines d'informació turística. Serveis d'atenció i informació turística. Requisits.  
UNE 13726:2016 Platges. Requisits per a la prestació del servei o la norma que es publique amb posterioritat i la substituïsca.  
En gestió ambiental:  
UNE-EN ISO 14780:2015 Sistemes de gestió ambiental. Requisits amb orientació per al seu ús. (ISO 14613:2015).  
EMAS Reglament (CE) núm. 1221/2009, del Parlament Europeu i del Consell, de 25 de novembre de 2009, relatiu a la participació voluntària d'organitzacions d'un sistema comunitari de gestió i auditoria mediambiental.  
En accessibilitat universal:  
UNE 170001-1:2007 Part 1: Criteris DALCO per a facilitar l'accessibilitat a l'entorn i UNE 170001-2:2007 Part 2: Sistema de gestió de l'accessibilitat.  
En normes de recent publicació s'admetrà la renovació amb la versió anterior, sempre que l'entitat certificadora haja admés un període transitori i aquest es trobe dins del termini.  
COSTOS SUBVENCIONABLES I INTENSITAT DE LES AJUDES  
1. Formaran part del cost subvencionable les despeses que corresponguen de manera indubtable al desenvolupament i execució de les actuacions proposades, a partir de la data assenyalada en l'article 4.2.e d'aquesta resolució de convocatòria d'ajudes. El cost subvencionable resultarà de la suma dels imports de les partides del projecte que, d'acord amb el que es disposa en la present resolució, puguen ser objecte d'ajuda.  
Els costos subvencionables es referiran a la despesa corrent efectuada exclusivament durant el procés de certificació/renovació, i concretament:  
adhesió al model o norma  
adquisició de la norma corresponent  
auditoria de certificació o renovació  
abonament del dret d'ús de la marca vinculada al certificat.  
2. No resultaran subvencionables les despeses derivades de la contractació de l'assistència tècnica per a la implementació dels models d'excel·lència ni les despeses derivades d'auditories externes de seguiment.  
3. La quantia de la subvenció, sense perjudici del que estableix l'article 8.4 de la present resolució per al cas que es produïsquen empats en l'ordre de prelació que s'establisca, serà la quantitat que resulte d'aplicar sobre el cost subvencionable el percentatge de subvenció que corresponga segons el barem que s'estableix a continuació, considerant el nombre d'habitants dels municipis, les xifres de població oficials publicades per l'INE en l'última revisió del padró prèvia a la data de presentació de la sol·licitud:  
En municipis de fins a 1.000 habitants, es concedirà entre un 65 % i un 70 % del cost subvencionable.  
En municipis entre 1.001 i 5.000 habitants, es concedirà entre un 60 % i un 65 % del cost subvencionable.  
En municipis entre 5.001 i 20.000 habitants, es concedirà entre un 55 % i un 60 % del cost subvencionable.  
En municipis de més de 20.000 habitants, es concedirà un 45 % i un 50 % del cost subvencionable.  
En el cas de mancomunitats, la dada es prendrà de la mitjana aritmètica de les poblacions dels municipis que les integren.  
4. L'import de la subvenció no superarà els 3.000 euros per beneficiari.  
5. No es preveuran ajudes per a projectes el cost subvencionable dels quals siga inferior a 600 euros.  
  
CRITERIS RELACIONATS AMB L'INTERÈS TURÍSTIC I GRAU DE DESENVOLUPAMENT DEL PROJECTE  
La puntuació d'aquest criteri serà la que resulte de la valoració dels aspectes que s'assenyalen a continuació per a cadascun dels tipus d'actuació. Se li assignarà una puntuació màxima de 8 punts.  
a) Caràcter innovador del projecte: fins a 2 punts.  
Si un recurs o servei obté la certificació per primera vegada: 2 punts.  
Si un recurs o servei renova una o més certificacions: 1 punt.  
b) Contribució a la sostenibilitat del medi: si la certificació és conforme a la norma ISO 14262 i/o reglament EMAS: 2 punts.  
c) Caràcter integral del projecte: si és un sistema conforme a dos o més normes de diferent matèria, per exemple qualitat i medi ambient: 2 punts.  
d) Repercussió del projecte o actuació sobre segments específics de demanda (turisme accessible, familiar, sènior o d'altres). Si la certificació és conforme a la norma UNE 170001: 1 punt.  
e) Repercussió directa i perceptible de les actuacions subvencionables: si la certificació és conforme a la norma EWU 2317 i/o Q qualitat turística: 1 punt.  
  
SUBPROGRAMA 2.2: IMPULS A LA IMATGE DE LES DESTINACIONS TURÍSTIQUES DE LA COMUNITAT VALENCIANA  
  
ACTUACIONS SUBVENCIONABLES  
a) Campanyes de publicitat en mitjans de comunicació en línia i fora de línia.  
b) Altres suports de difusió.  
c) Despeses d'organització de la festa o l'esdeveniment.  
Que tinguen com a objecte la promoció i difusió de les festes declarades d'interès turístic internacional, nacional i autonòmic, així com la promoció i difusió d'esdeveniments, que se celebren durant 2017 a la Comunitat Valenciana, mercat nacional o en mercats internacionals, vinculats a productes turístics de tipus cultural, patrimonial, naturalesa, gastronòmic, esportiu i oci que constituïsquen un vehicle a la promoció.  
  
Les actuacions subvencionables seran les que es realitzen entre l'1 de gener i el 31 de desembre de 2017.  
  
COST SUBVENCIONABLE I INTENSITAT DE LES AJUDES  
1. Formaran part del cost subvencionable les despeses que corresponguen de manera indubtable al desenvolupament i execució de les actuacions proposades, a partir de la data assenyalada en l'article 4.2.e, d'aquesta resolució de convocatòria d'ajudes. El cost subvencionable resultarà de la suma dels imports de les partides del projecte que, d'acord amb el que es disposa en la present resolució, puguen ser objecte d'ajuda. En concret:  
a) Campanyes de publicitat:   
a) 1. Costos relatius a la creativitat i producció de suports de comunicació gràfics (redacció de textos, fotografies, mapes, fotomecànica, arts finals i impressió de fullets i cartelleria) i audiovisuals (filmació d'espots, vídeos, locució i enregistrament de falques radiofòniques), producció de peces publicitàries per a internet (bàners i altres formats).  
  
a) 2. Costos relatius a la planificació i compra de mitjans i espais publicitaris (anuncis en televisió, mitjans escrits, ràdio i internet) de les campanyes de publicitat de qualsevol àmbit.  
b) Altres suports de difusió: fullets díptics, tríptics, cartells, tanques, pancartes i uns altres grans formats, que formen part de les campanyes de publicitat o com a suports singulars de difusió de la festa o esdeveniment.  
c) Despeses derivades de l'organització de la festa o l'esdeveniment relatius al lloguer d'espais, muntatge d'instal·lacions i lloguer d'equips. Les despeses admeses no podran representar més d'un 20 %, 30 % o 50 % del cost subvencionable segons l'esdeveniment se celebre respectivament a la Comunitat Valenciana, en el mercat nacional o els mercats internacionals d'interès prioritari per a l'oferta.  
L'IVA de l'actuació podrà formar part del cost subvencionable, sempre que siga suportat efectivament pel beneficiari i no siga compensable o recuperable.  
2. No resultaran subvencionables:  
a) La redacció i publicació d'informació de l'esdeveniment en format de reportatge gràfic.  
b) Els llibres, catàlegs i llibrets de la festa o l'esdeveniment.  
c) La producció i emissió de programes de seguiment, entrevistes, en ràdio i televisió.  
d) Les despeses de transport, dietes o desplaçaments motivats per la realització del projecte.  
e) Les despeses derivades de viatges de familiarització, servei d'àpats o atencions a convidats.  
f) La contractació de serveis d'animació o personal de suport.  
3. La quantia de la subvenció, sense perjudici del que estableix l'article 8.4 de la present resolució per al cas que es produïsquen empats en l'ordre de prelació que s'establisca, serà la quantitat que resulte d'aplicar sobre el cost subvencionable el percentatge de subvenció que corresponga segons el barem que s'estableix a continuació, considerant el nombre d'habitants dels municipis, les xifres de població oficials publicades per l'INE en l'última revisió del padró prèvia a la data de presentació de la sol·licitud:  
En municipis de fins a 1.000 habitants, es concedirà entre un 65 % i un 70 % del cost subvencionable.  
En municipis entre 1.001 i 5.000 habitants, es concedirà entre un 60 % i un 65 % del cost subvencionable.  
En municipis entre 5.001 i 20.000 habitants, es concedirà entre un 55 % i un 60 % del cost subvencionable.  
En municipis de més de 20.001 habitants, es concedirà un 45 % i un 50 % del cost subvencionable.  
En el cas de mancomunitats, la dada es prendrà de la mitjana aritmètica de les poblacions dels municipis que les integren.  
4. L'import de la subvenció per beneficiari no superarà els 20.000 euros.  
5. No es preveuran ajudes per a actuacions el cost subvencionable de les quals siga inferior a:  
3.000 euros quan se celebren a la Comunitat Valenciana.  
6.000 euros quan se celebren en el mercat nacional.  
18.000 euros quan se celebren en mercats internacionals.  
  
CRITERIS RELACIONATS AMB L'INTERÈS TURÍSTIC I GRAU DE DESENVOLUPAMENT DEL PROJECTE  
La puntuació d'aquest criteri serà la que resulte de la valoració dels aspectes que s'assenyalen a continuació per a cadascun dels tipus d'actuacions. Se li assignarà una puntuació màxima de 8 punts.  
a) Qualitat tècnica, viabilitat econòmica i aplicabilitat del projecte: 1 punt.  
b) Impacte sobre el municipi o l'entorn: 1 punt.  
c) Caràcter integral del projecte: 1 punt.  
d) Grau de singularitat del projecte o actuació a la Comunitat Valenciana: 1 punt.  
e) Antiguitat i consolidació de la festa o l'esdeveniment: fins a 2 punts.  
Si en 2017 té lloc la 1a o 2a edició: 0,5 punts.  
Si en 2017 té lloc la 3a, 4a o 5a edició: 1 punt.  
Si en 2017 té lloc almenys la 6a edició: 2 punts.  
f) Durada de l'actuació objecte de l'ajuda: fins a 2 punts.  
Si l'actuació té una durada de 15 o més dies: 2 punts.  
Si l'actuació té una durada de 10 a 14 dies: 1,5 punts.  
Si l'actuació té una durada de 5 a 9 dies: 1 punt.  
Si l'actuació té una durada de 2 a 4 dies: 0,5 punts.  
Si l'actuació té una durada d'1 dia: 0 punts.  
  
SUBPROGRAMA 2.3.: SUPORT A LA PRESTACIÓ DE SERVEIS TURÍSTICS  
  
ACTUACIONS SUBVENCIONABLES  
a) La prestació dels serveis propis dels informadors turístics.  
  
b) La prestació dels serveis propis dels guies en visites als recursos. Hauran de ser guies oficials de la Comunitat Valenciana quan les visites incloguen museus, monuments o béns d'interès cultural.  
c) Despeses derivades de la seguretat i vigilància en platges del litoral i d'interior: serveis de socorrisme i salvament.  
d) Despeses derivades de l'atenció i vigilància d'espais naturals i àrees recreatives  
  
COST SUBVENCIONABLE I INTENSITAT DE LES AJUDES  
1. Formaran part del cost subvencionable les despeses que corresponguen de manera indubtable al desenvolupament i execució de les actuacions proposades, a partir de la data assenyalada en l'article 4.2.e d'aquesta resolució de convocatòria d'ajudes. El cost subvencionable resultarà de la suma dels imports de les partides del projecte que, d'acord amb el que es disposa en la present resolució, puguen ser objecte d'ajuda. En concret:  
costos derivats de la contractació de personal per a serveis d'informació turística.  
costos derivats de la contractació de personal per a serveis d'atenció, seguretat i vigilància.  
2. La quantia de la subvenció, sense perjudici del que estableix l'article 8.4 de la present resolució per al cas que es produïsquen empats en l'ordre de prelació que s'establisca, serà la quantitat que resulte d'aplicar sobre el cost subvencionable el percentatge de subvenció que corresponga segons el barem que s'estableix a continuació, considerant el nombre d'habitants dels municipis, les xifres de població oficials publicades per l'INE en l'última revisió del padró prèvia a la data de presentació de la sol·licitud:  
En municipis de fins a 5.000 habitants, es concedirà entre un 65 % i un 70 % del cost subvencionable. L'import de la subvenció per beneficiari no superarà els 5.000 euros.  
En municipis entre 5.001 i 10.000 habitants, es concedirà entre un 60 % i un 65 % del cost subvencionable. L'import de la subvenció per beneficiari no superarà els 10.000 euros.  
En municipis entre 10.001 i 20.000 habitants, es concedirà entre un 55 % i un 60 % del cost subvencionable. L'import de la subvenció per beneficiari no superarà els 25.000 euros.  
En municipis de més de 21.000 habitants, es concedirà un 45 % i un 50 % del cost subvencionable. L'import de la subvenció per beneficiari no superarà els 40.000 euros.  
En el cas de mancomunitats, la dada es prendrà de la mitjana aritmètica de les poblacions dels municipis que les integren.  
3. No es preveuran ajudes per a actuacions el cost subvencionable de les quals siga inferior a 3.000 euros.  
  
CRITERIS RELACIONATS AMB L'INTERÈS TURÍSTIC I GRAU DE DESENVOLUPAMENT DEL PROJECTE  
La puntuació d'aquest criteri serà la que resulte de la valoració dels aspectes que s'assenyalen a continuació per a cadascun dels tipus d'actuacions. Se li assignarà una puntuació màxima de 8 punts.  
a) Qualitat tècnica, viabilitat econòmica i aplicabilitat del projecte: 1 punt.  
b) Impacte sobre el municipi o l'entorn: 1 punt.  
c) Nombre d'assistents o visitants que capta l'activitat subvencionada: fins a 2 punts.  
d) Moment en què l'activitat subvencionada té lloc: fins a 2 punts.  
  
e) Contribució del projecte o actuació a la desestacionalització de l'activitat turística: 1 punt.  
f) Repercussió del projecte o actuació sobre segments específics de demanda turística (turisme accessible, familiar, sènior o d'altres): 1 punt.